**NÁRODNÁ RADA SLOVENSKEJ REPUBLIKY**

**VII. volebné obdobie**

## *Návrh*

## Zákon

z ................... 2018,

**ktorým sa mení a dopĺňa zákon č. 180/2014 Z. z.** **o podmienkach výkonu volebného práva a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení zákona č. 356/2015 Z. z., zákona č. 125/2016 Z. z., zákona č. 69/2017 Z. z., zákona č. 73/2017 Z. z. a zákona č. 165/2017 Z. z. sa mení a dopĺňa takto:

1. V § 202 odsek 2 znie:

„(2) Referendum vyhlasuje prezident po prerokovaní termínu jeho konania s predsedom Národnej rady Slovenskej republiky, ak sa podľa Ústavy Slovenskej republiky má referendum vykonať v jeden deň s inými voľbami podľa tohto zákona alebo s ľudovým hlasovaním o odvolaní prezidenta (ďalej len „súbežné voľby“).“.

1. Za § 215 sa vkladajú § 215a až 215d, ktoré vrátane nadpisu nad § 215a znejú:

**„Konanie referenda a súbežných volieb v rovnaký deň a v rovnakom čase**

**§ 215a**

1. Ak sú podľa Ústavy Slovenskej republiky splnené podmienky na konanie referenda a súbežných volieb v rovnaký deň a v rovnakom čase, predseda Národnej rady Slovenskej republiky po prerokovaní termínu konania referenda s prezidentom vyhlási súbežné voľby na rovnaký deň, v ktorom sa vykoná referendum. Referendum a súbežné voľby sa vykonajú v rovnaký deň a v rovnakom čase od siedmej do dvadsiatej hodiny.
2. Na vykonanie súbežných volieb sa vzťahujú príslušné ustanovenia tohto zákona, ak v odseku 3 a v § 215b až § 215d nie je ustanovené inak.

(3) Pre referendum a súbežné voľby podľa odseku 1 prvej vety

a) volebné okrsky a volebné miestnosti utvorené pre referendum platia aj pre súbežné voľby,

b) obec odovzdá okrskovej volebnej komisii zoznam voličov vyhotovený podľa § 11 osobitne pre referendum a pre súbežné voľby,

c) informáciu o podmienkach práva voliť a práva byť volený obec zverejní osobitne pre referendum a pre súbežné voľby; rovnakým spôsobom obec postupuje aj pri doručovaní oznámenia podľa § 21 ods. 3,

d) volebná schránka, prenosná volebná schránka, hlasovacie lístky, obálky a tlačivá zápisnice okrskovej volebnej komisie o priebehu a výsledku hlasovania vo volebnom okrsku pre referendum musia byť farebne odlíšené od volebnej schránky, prenosnej volenej schránky, hlasovacích lístkov, obálok a tlačív zápisnice okrskovej volebnej komisie o priebehu a výsledku hlasovania vo volebnom okrsku pre súbežné voľby,

e) obec a v deň konania volieb okrsková volebná komisia na základe žiadostí voličov o hlasovanie mimo volebnej miestnosti vyhotoví osobitne zoznam tých voličov, ktorí požiadali o hlasovanie mimo volebnej miestnosti pre referendum a osobitne zoznam tých voličov, ktorí požiadali o hlasovanie mimo volebnej miestnosti pre súbežné voľby.

**§ 215b**

1. Pre referendum a súbežné voľby podľa § 215a ods. 1 prvej vety okrsková volebná komisia utvorená pre referendum plní aj úlohy okrskovej volebnej komisie pre súbežné voľby.
2. Ak politická strana alebo koalícia, ktorá podáva kandidátnu listinu pre súbežné voľby vo volebnom obvode, ktorého súčasťou je volebný okrsok, nemá v okrskovej volebnej komisii zastúpenie, môže delegovať do okrskovej volebnej komisie jedného člena a jedného náhradníka.
3. Okrsková volebná komisia utvorená podľa odseku 2 plní úlohy okrskovej volebnej komisie pre súbežné voľby podľa § 56 ods. 2, § 86 ods. 2, § 106 ods. 2, § 149 ods. 3 a § 181 ods. 3.

**§ 215c**

1. Po skončení hlasovania začne okrsková volebná komisia zisťovať ako prvé výsledky referenda.
2. Okrsková volebná komisia zapečatí pred začatím zisťovania výsledkov súbežných volieb volebnú schránku a prenosnú volebnú schránku, do ktorej vkladali voliči hlasovacie lístky pre súbežné voľby a odloží ich vo volebnej miestnosti tak, aby sa zabránilo manipulácii s nimi.

**§ 215d**

1. Okrsková volebná komisia začne zisťovať výsledky súbežných volieb po pokyne okresnej volebnej komisie alebo obvodnej volebnej komisie na ukončenie jej činnosti pre súbežné voľby a po overení neporušenosti pečatí podľa § 215c ods. 2. Výsledky overenia neporušenosti pečatí uvedie okrsková volebná komisia v zápisnici o priebehu a výsledku hlasovania vo volebnom okrsku.
2. Štátna komisia zverejní celkové výsledky referenda spolu s celkovými výsledkami súbežných volieb po vyhotovení a podpísaní zápisnice o výsledku referenda a po vyhotovení a podpísaní zápisnice o výsledku súbežných volieb.“.

**Čl. II**

Tento zákon nadobúda účinnosť 1. novembra 2018.